बिहार में फ़र्स्ट/सेकंड डिवीज़न से 12वां पास करेवाली लईकी के सरकार के ओर से 25,000 रुपया मिली
पटना – बिहार सरकार मंगलवार के घोषणा कईलस कि राज्य में फ़र्स्ट डिविजन से 12वां पास करेवाली हर लईकी के राज्य सरकार के ओर से 25,000 रुपया के प्रोत्साहन राशि दिहल जाई।
राज्य के मुख्यमंत्री जितन राम मांझी के अगुवाई में भईल एगो उच्च स्तरीय बैठक में फैसला भईल कि, राज्य में 12वां क्लास के परीक्षा फ़र्स्ट डिविजन से पास करेवाली हर लईकी के 25,000 रुपया के प्रोत्साहन राशि दिहल जाई। जबकि अनुसूचित जाति/जनजाति वर्ग से संबन्धित लईकी के सेकंड डिविजन से पास कईला प भी इ प्रोत्साहन राशि मिली।
ए बैठक में इहों फैसला भईल कि अनुसूचित जाति/जनजाति वर्ग से संबन्धित लईका/लईकी अगर मैट्रिक के परीक्षा सेकंड डिविजन से भी पास करीहे त ओ लोग के 10,000 रुपया के प्रोत्साहन राशि दिहल जाई। फिलहाल ए राशि सिर्फ फ़र्स्ट डिविजन से पास करेवाला लोग के मिलत रहे।
एकरा अलावे, अनुसूचित जाति/जनजाति वर्ग के छात्र/छात्रा के मेरिट के आधार प मिलेवाला स्कॉलरशिप के योग्यता में से, कम से कम 75% उपस्थिती वाला शर्त के हटा दिहल गईल। पहिले एकरा खातिर उहे अनुसूचित जाति/जनजाति वर्ग के छात्र/छात्रा योग्य रहन, जीनिकर उपस्थिती कम से कम 75% रहे।
मंगलवार के भईल ए बैठक में कुल 19 बिन्दु तय भईल। जेकरा में राज्य के कमजोर वर्ग में स्वास्थ्य, शिक्षा, विकास, पिए के पानी, सफाई, अवुरी सुरक्षा के बढ़ावा दिहल शामिल बाटे।
bho_Deva bho_Deva bho_Deva bho_Deva bho_Deva bho_Deva